R29 miljard om Vrystaatse paaie te herstelArgieffoto van ‘n slaggat. R29 miljard. Dís hoeveel dit min of meer sal kos om die Vrystaat se swak paaie te herstel. Die Vrystaat se totale begroting beloop egter sowat R41 miljard per jaar, wat beteken dat die provinsiale regering 70% van sy totale begroting aan paaie sal moet bestee indien daar werklik met die provinsie se swak paaie plan gemaak wil word. “Dit is onhaalbaar,” sê Armand Cloete, VF Plus-LP in die Vrystaat, nadat die provinsiale departement van gemeenskapsveiligheid, paaie en vervoer die bedrag wat benodig word vir die herstel van die provinsie se paaie in antwoord op ’n vraag van die VF Plus tydens ŉ portefeuljekomitee-vergadering verskaf het. Die Vrystaatse departement van gemeenskapsveiligheid, paaie en vervoer se begroting vir die komende finansiële jaar is maar R3,3 miljard. Die departement het ook erken dat vyf padkontrakte van meer as R98 miljoen tans deur regsprosesse beslis word. Dispute tussen kontrakteurs en die departement is tans sub judice. Daar is boonop meer as R65 miljoen se eise teen die departement ingedien weens die toestand van die Vrystaat se paaie. “Die astronomiese bedrae wat die Vrystaat benodig om paaie ten volle te herstel, is die gevolg van byna drie dekades se wanbestuur, verkeerde begrotingsprioriteite, gefaalde swart ekonomiese bemagtiging en korrupsie onder die ANC-regering,” sê Cloete. Talle lewens het die afgelope paar jaar op die Vrystaat se slaggat-geteisterde paaie verlore gegaan.